钦定古今图书集成/明伦汇编/官常典/第498卷 > 耶律合住
## 钦定古今图书集成/明伦汇编/官常典/第498卷 > 耶律合住

按《辽史》本传：“合住，字粘衮，太祖弟迭剌之孙。幼不好
弄，临事明敏，善谈论。初以近族入侍，每从征伐有功。
保宁初，加右龙虎卫上将军，以宋师屡梗南边，拜涿
州刺史、西南兵马都监、招安巡检等使，赐推忠奉国
功臣。合住久任边防，虽有克获功，然务镇静，不妄生
事，以邀近功，邻壤敬畏，属部乂安。宋数遣人结欢，冀”
达和意，合住表闻其事，帝许议和，安边怀敌，多有力
焉。拜左金吾卫上将军，秩满，遥摄镇国军节度使，卒。
合住智而有文，晓畅戎政。镇范阳时，尝领数骑径诣
雄州北门，与郡将立马，陈两国利害，及周师侵边本
末，辞气慷慨，左右壮之。自是边境数年无事。识者以
谓合住一言，贤于数十万兵。